2018. gada 18. decembrī Noteikumi Nr. 820

Rīgā (prot. Nr. 60 54. §)

**Kārtība, kādā atļauj pieņemt militārajā dienestā**

**Latvijas pilsoni, kas atvaļināts no militārā vai cita valsts dienesta par disciplīnas pārkāpumiem**

 Izdoti saskaņā ar

Militārā dienesta likuma

16. panta 2.1daļu

1. Noteikumi nosaka kārtību, kādā atļauj pieņemt militārajā dienestā Latvijas pilsoni, kas atvaļināts no militārā vai cita valsts dienesta par disciplīnas pārkāpumiem (turpmāk – kandidāts).

2. Lēmumu par atļauju vai atteikumu pieņemt kandidātu militārajā dienestā pieņem aizsardzības ministra izveidota pastāvīgā komisija (turpmāk – pastāvīgā komisija). Tās sastāvu, darba organizāciju un darba nodrošināšanas kārtību nosaka aizsardzības ministrs.

3. Pastāvīgajai komisijai ir tiesības pieaicināt tās darbā ar padomdevēja tiesībām citu institūciju pārstāvjus vai ekspertus.

4. Pastāvīgā komisija vērtē, vai atļaut pieņemt kandidātu militārajā dienestā, ja:

4.1. kandidāts normatīvajos aktos noteiktajā kārtībā ir piedalījies atlases militārajam dienestam pirmsatlasē atbilstoši Aizsardzības ministrijas noteiktajai kārtībai;

4.2. Nacionālo bruņoto spēku komandiera izveidotā atlases komisija ir atzinusi, ka vienīgais šķērslis personas atlases pārbaudījumu (procesa) uzsākšanai ir disciplīnas pārkāpums, kura dēļ persona atvaļināta no militārā vai cita valsts dienesta;

4.3. Nacionālo bruņoto spēku struktūrvienība, kas atbildīga par profesionālā dienesta kandidātu atlasi, lūdz pastāvīgajai komisijai atļaut personas pieņemšanu profesionālajā dienestā;

4.4. konstatēta kandidāta atbilstība likuma "Par valsts noslēpumu" prasībām, lai saņemtu atļauju pieejai valsts noslēpumam.

5. Pastāvīgā komisija mēneša laikā pēc šo noteikumu 4.3. apakšpunktā minētā lūguma saņemšanas pieņem lēmumu par atļauju vai atteikumu pieņemt kandidātu militārajā dienestā. Pastāvīgā komisija var pagarināt lēmuma pieņemšanas termiņu Administratīvā procesa likumā noteiktajā kārtībā.

6. Ja nepieciešams, pastāvīgā komisija pēc šo noteikumu 4.3. apakšpunktā minētā lūguma saņemšanas var pieprasīt kandidātam, kandidāta esošajai vai bijušajai darba (dienesta) vietai, kā arī citām personām sniegt kandidāta izvērtēšanai nepieciešamo informāciju. Informācija jāsniedz 10 darbdienu laikā.

7. Pastāvīgā komisija pirms lēmuma pieņemšanas izvērtē:

7.1. kandidāta disciplīnas pārkāpuma veidu, raksturu un kandidāta attieksmi pret to, kā arī disciplīnas pārkāpuma iespējamo ietekmi uz plānoto dienesta gaitu;

7.2. kandidāta specialitāti, iepriekšējo dienesta gaitu, kā arī pieredzi, kas iegūta laikposmā pēc atvaļināšanas no militārā vai valsts dienesta, kopsakarā ar valsts aizsardzības vajadzībām;

7.3. iespējamos riskus valsts aizsardzībai, atļaujot kandidāta pieņemšanu militārajā dienestā.

8. Pastāvīgā komisija pēc lēmuma pieņemšanai nepieciešamo dokumentu izvērtēšanas un kandidāta uzklausīšanas pieņem lēmumu atļaut pieņemt kandidātu militārajā dienestā vai atteikt pieņemšanu. Lēmumu rakstiski paziņo kandidātam un Nacionālo bruņoto spēku struktūrvienībai, kas atbildīga par profesionālā dienesta kandidātu atlasi.

9. Pastāvīgās komisijas lēmumu kandidāts var apstrīdēt, iesniedzot attiecīgu iesniegumu aizsardzības ministram. Aizsardzības ministra lēmumu var pārsūdzēt tiesā.

10. Noteikumi stājas spēkā 2019. gada 1. janvārī.

Ministru prezidents Māris Kučinskis

Aizsardzības ministrs Raimonds Bergmanis